钦定古今图书集成/明伦汇编/人事典/第110卷 > 《遵生八笺》 > 《修养肝脏法》
## 钦定古今图书集成/明伦汇编/人事典/第110卷 > 《遵生八笺》 > 《修养肝脏法》

以春三月朔旦，东面平坐，叩齿三通，闭气九息，吸震
宫青气入口，九吞之，以补肝虚受损，以享青龙之荣。

六气治肝法

治肝脏用嘘法，以鼻渐渐引长气，以口嘘之。肝病用
大嘘三十遍，以目睁起，以出肝邪气去，肝家邪热亦
去，四肢壮热，眼昏努肉、赤红风痒等证，数嘘之，绵绵
相次不绝为妙，疾平即止，不可过多，为之则损肝气，
病止又恐肝虚，当以“嘘”字作吸气之声以补之，使肝
不虚而他脏之邪，不得以入也。大凡六字之诀，不可
太重，恐损真气。人能常令心志内守，不为怒动而生
喜悦，则肝病不生。故春三月木旺，天地气生，万物荣
茂。欲安其神者，当止杀伤，则合乎太清，以顺天地发
生之气。夜卧早起，以合养生之道。